આંધ્ર, તામિલનાડુ, કેરળ, મહારાષ્ટ્ર અને પંજાબમાં ખેડૂતોની વધુ આત્મહત્યાવાળા જિલ્લાઓમાં ફરીને સુભાષ પાલેકરે આ સમસ્યાનો ઊંડો અભ્યાસ કર્યો છે. એ કહે છે કે સતત વધતો ઉત્પાદનખર્ચ, અણધારી કુદરતી આપત્તિ અને બજાર પર શોષણખોરોનું નિયંત્રણ એ ખેડૂતોની આત્મહત્યાનાં મુખ્ય કારણ છે. એનાથી વિપરીત ઝીરો બજેટ નૅચરલ ફાર્મિંગમાં આપઘાતનો પ્રશ્ન જ નથી, કારણ કે આ ટેકનિકમાં એક દેશી ગાયની મદદથી તમે ત્રીસ એકર જમીનમાં આસાનીથી ખેતી કરી શકો છો. એ માટે રાસાયણિક કે છાણિયું ખાતર, કમ્પોસ્ટ, વર્મી કમ્પોસ્ટ, પંચગવ્ય વગેરે વગેરે કશું જ ખરીદવાની જરૂર પડતી નથી. જંતુનાશક દવા પણ નહીં કે ખેડ માટે ટ્રેક્ટર પણ નહીં. આ પદ્ધતિમાં માત્ર ૧૦ ટકા પાણી જોઈએ, કારણ કે બાકીનું પાણી વનસ્પતિ હવામાંના ભેજમાંથી મેળવી લે છે. વીજળીની પણ ૯૦ ટકા બચત થાય છે. આમ ઉત્પાદનખર્ચ લગભગ શૂન્ય, પણ ઉત્પાદનમાં પહેલા જ વર્ષે સારો એવો વધારો એવો ચમત્કાર અમારા મોડેલ ફાર્મમાં તમે જોઈ શકો છો. અમારા ખેડૂતો એમની ખેતપેદાશ વચેટિયા વિના સીધા ગ્રાહકો સુધી બે ગણી કિંમતે વેચી શકે એવી વ્યવસ્થા અમે ગોઠવી છે.’